ยืนยันว่า ไทยมีความสัมพันธ์และความร่วมมือที่ใกล้ชิด ต่อเนื่องกับนานาประเทศทั่วโลก ในทุกระดับและทุกด้าน
นายธานี แสงรัตน์ อธิบดีกรมสารนิเทศและโฆษกกระทรวงการต่างประเทศ ชี้แจงกรณีมีรายงานวิเคราะห์ข่าวว่า การดำเนินการทูตของไทยในปัจจุบัน ไม่ได้เป็นไปในแนวทางที่ถูกที่ควร ทำให้บทบาทของไทยในโลกและเวทีระหว่างประเทศถดถอย รวมทั้ง มีมิตรประเทศน้อยลงและไม่สามารถรักษาผลประโยชน์ของประเทศชาติได้เท่าที่ควร โดยยืนยันว่า ไทยมีความสัมพันธ์และความร่วมมือที่ใกล้ชิด ต่อเนื่องกับนานาประเทศทั่วโลก ในทุกระดับและทุกด้าน กับมหาอำนาจทั้งสหรัฐฯ จีน ญี่ปุ่น อินเดีย สหภาพยุโรป สหราชอาณาจักรและรัสเซีย ด้วยการรักษาสมดุลในการดำเนินความสัมพันธ์ระหว่างประเทศในทุกมิติ อันเป็นรากฐานที่สำคัญของนโยบายการต่างประเทศไทยมาโดยตลอด โดยเฉพาะ ช่วงการแพร่ระบาดของโรคโควิด-19 ที่มีความร่วมมือด้านวัคซีนและอุปกรณ์ทางการแพทย์ กับนานาประเทศอย่างต่อเนื่อง โฆษกกระทรวงการต่างประเทศ ชี้ว่า ไทยไม่อาจได้รับการสนับสนุนจากประเทศมหาอำนาจและมิตรประเทศ ทั้งในและนอกภูมิภาคในภารกิจที่สำคัญทั้งหมดนี้ หากไม่ใช่เพราะการดำเนินบทบาทการทูตเชิงรุกอย่างสมดุลและสร้างสรรค์เช่นที่ผ่านมาแม้จะเป็นการทำงานท่ามกลางแรงกดดันของสถานการณ์โรคระบาดโควิด-19